Diari Oficial de la Generalitat Valenciana


Sumari del DOGV 9325, del 26-04-2022 (2022/2914)

RESOLUCIÓ de 28 de gener de 2022, del director general de Qualitat i Educació Ambiental, per la qual es formula informe d'impacte ambiental del Projecte de magatzem logístic de productes químics (MPQ), a l'avinguda del Port de Castelló, 5, polígon industrial Parc Logístic València, del terme municipal de Riba-roja de Túria (València). Expedient (1435619) 033-2020-AIA.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9325

Data del DOGV
:   26-04-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/2914


Data del document
:   28-01-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Riba-roja de Túria
    * impacte ambiental

RESOLUCIÓ de 28 de gener de 2022, del director general de Qualitat i Educació Ambiental, per la qual es formula informe d'impacte ambiental del Projecte de magatzem logístic de productes químics (MPQ), a l'avinguda del Port de Castelló, 5, polígon industrial Parc Logístic València, del terme municipal de Riba-roja de Túria (València). Expedient (1435619) 033-2020-AIA. [2022/2914]  
Informe d'impacte ambiental  
Expedient: (1435619) 033-2020-AIA.  
Títol: Magatzem logístic de productes químics.  
Promotor: Estock Trans, SL.  
Òrgan substantiu: Ajuntament de Riba-roja de Túria.  
Referència de l'òrgan substantiu: EXPA2019143 SEGUISCA 4831/2019/GEN.  
Localització: avinguda del Port de Castelló, 5, de Riba-roja de Túria (València).  
NIMA: 7976889891.  
  
L'empresa Estock Trans, SL, promou un projecte de magatzem logístic de productes químics (MPQ) a l'avinguda del Port de Castelló, 5, polígon industrial Parc logístic València, del terme municipal de Riba-roja de Túria (València).  
  
Antecedents i tramitació administrativa  
D'acord amb les dades públiques que consten en la pàgina web d'aquesta conselleria, l'empresa Estock Trans, SL, disposa en aquestes instal·lacions de número d'identificació mediambiental (codi NIMA 6843623359) i de l'autorització 30586/P02/CV com a xicotet productor de residus perillosos.  
Amb data 9 d'abril de 2020, l'Ajuntament de Riba-roja de Túria (òrgan substantiu) va traslladar a aquest òrgan ambiental la sol·licitud d'avaluació d'impacte ambiental simplificada del projecte. Aquesta adjuntava:  
- Document ambiental, març 2020.  
- Annex al projecte de llicència ambiental d'MPQ, març 2020.  
Amb dates 26 de maig de 2020 i 30 de desembre de 2021, l'òrgan substantiu va remetre la següent documentació que completa l'expedient:  
- Projecte de llicència ambiental d'MPQ, setembre de 2019. Inclou els annexos següents: risc d'incendi, deflagració i explosió; certificat de compatibilitat urbanística, de data 23 d'agost de 2019; emmagatzematge de productes químics (justificació); fitxes de característiques de productes; certificats de materials i ignifugació; pressupost; plànols del projecte, i declaració responsable del tècnic.  
- Informe del Departament d'Urbanisme, de data 31 de gener de 2020, de caràcter favorable.  
Considerant que la instal·lació se situa en zona industrial (l'Ajuntament aporta informe municipal) i en nom de la simplificació i reducció de càrregues administratives, s'incorpora aquesta documentació a aquest expedient als efectes previstos en l'article 46 de la Llei 21/2013. La informació continguda en l'expedient aporta elements de judici suficients per a continuar la tramitació del procediment d'avaluació d'impacte ambiental simplificada.  
  
Consideracions ambientals  
Per a l'emissió d'aquest informe d'impacte ambiental, de conformitat amb l'article 47 de la Llei 21/2013, s'han tingut en compte els criteris de l'annex III d'aquesta.  
1. Característiques del projecte  
L'activitat s'instal·larà en una parcel·la industrial (referència cadastral 7077447EM7789H8605ZR) de 8.372 m² de superfície, dels quals 4.372 m² es destinaran a l'activitat. Hi ha una edificació de 2.907 m² de superfície construïda, amb estructura, tancaments i paviment de formigó i amb coberta de materials d'alt aïllament tèrmic. Disposa de 2.790 m² de superfície útil que es distribuiran en: MPQ1 (798,64 m²), MPQ2 (691,69 m²), zona de trànsit (865,96 m²), taller (152,14 m²), sala de carretons, oficines i lavabos (planta baixa i primera) i sala amb dipòsit de protecció contra incendis. La resta de la parcel·la es troba pavimentada mitjançant solera de formigó. S'utilitzarà com a pati de maniobres dels camions i aparcament de vehicles.  
El promotor realitzarà l'activitat de transportista especialitzada en productes químics en recipients paletitzats. A la instal·lació es duran a terme labors de recepció, dipòsit i preparació per a l'expedició de productes químics utilitzats per tercers. El material es rep envasat i es distribueix directament sense que es realitzen en la instal·lació operacions de manipulació o transvasaments de productes. Els productes s'emmagatzemaran en recipients de volum inferior a 3.000 litres, catalogats com a recipients mòbils, susceptibles de ser traslladats. Es disposaran en grans recipients homologats (tipus IBC, GRG, bidons metàl·lics, etc.) o bé en botelles, garrafes o altres recipients que han sigut empaquetats, embolicats, paletitzats i preparats per al transport per carretera.  
  
Els productes químics s'apilaran en superfície a l'interior dels MPQ, separats per incompatibilitats, segons la tipologia i naturalesa dels riscos de cadascun d'aquests. El sistema de magatzematge consisteix en prestatgeries ancorades al sòl, dissenyades i calculades per a poder suportar les càrregues dels productes, segons la norma UNE15635, senyalitzades pel tipus de producte i capacitats de càrrega de cadascuna d'aquestes i així evitar sobrepassar aquests límits.  
La capacitat màxima d'emmagatzematge serà de 1.189 m³ per a l'MPQ1 i 1.080 m³ per a l'MPQ2. Les substàncies seran de tipologia molt variada (matèries inflamables, corrosives, objectes perillosos diversos, etc.). La relació d'indicacions de perill (frase H) de les substàncies per a les quals se sol·licita l'autorització és la següent: H222, H223, H225, H226, H228, H229, H271, H272, H290, H300, H301, H302, H310, H311, H314, H315, H317, H318, H319, H330, H331, H332, H335, H336, H400, H410, H411, H412 i H413. Les quantitats màximes que està previst emmagatzemar per a les diferents frases H i tipus de perill, es detalla en l'annex al projecte de març de 2020.  
En el procés industrial únicament s'utilitzaran carretons elevadors elèctrics i màquines de retractilar. Com a font d'energia utilitzaran l'energia elèctrica a través de xarxa de distribució del polígon.  
L'activitat està subjecta al Reial decret 840/2015, de 21 de setembre, pel qual s'aproven mesures de control dels riscos inherents als accidents greus en els quals intervinguen substàncies perilloses. Es tracta d'un establiment de nivell inferior. L'edifici s'ha dissenyat d'acord amb la normativa reguladora en matèria d'emmagatzematge de productes químics (RD 656/2017, de 23 de juny) i de protecció contra incendis (RD 2267/2004, de 3 de desembre i RD 513/2017, de 22 de maig).  
  
2. Ubicació del projecte  
L'activitat es desenvoluparà en sòl urbà industrial, activitat logística en la II fase del Parc Logístic. Segons les normes urbanístiques establides en el Pla parcial de la II fase del Parc Logístic i posteriors modificacions aprovades el 17 de març de 2011 i el 21 de desembre de 2016, l'activitat projectada és compatible amb la normativa i el planejament urbanístic municipal, d'acord amb el certificat de compatibilitat urbanística que consta en l'expedient.  
Consultada la cartografia de la infraestructura valenciana de dades espacials (IDEV), s'observa que la instal·lació no es troba en l'àmbit de la Xarxa Natura 2000 ni d'altres espais naturals protegits.  
Segons el Pla d'acció territorial sobre prevenció del risc d'inundació a la Comunitat Valenciana (PATRICOVA), la parcel·la on se situarà la instal·lació no està afectada per risc d'inundació, si bé s'observa perillositat per inundació de naturalesa geomorfològica en l'àrea confrontant.  
  
D'acord amb les Instruccions de 8 d'octubre de 2019, del conseller de Política Territorial, Obres Públiques i Mobilitat, relatives a l'aprovació de la guia d'aplicació del PATRICOVA, els plans urbanístics aprovats després de l'entrada en vigor del PATRICOVA 2015 ja han sigut informats i estan adaptats a la normativa autonòmica vigent en matèria de risc d'inundació. Correspon als ajuntaments la competència per a verificar la incidència de la perillositat d'inundació i la imposició, quan siga procedent, de les condicions d'adequació de les edificacions. L'immoble on es projecta l'activitat compleix les condicions de volum i edificació establides en el planejament urbanístic municipal, segons l'informe del departament d'urbanisme que consta en l'expedient.  
El document ambiental planteja alternatives al projecte, amb consideració de l'alternativa zero, i altres alternatives quant a la seua ubicació, al disseny de la instal·lació projectada i als equips i instal·lacions que s'utilitzaran. El projecte sorgeix de la necessitat d'ampliar les instal·lacions on el promotor actualment realitza l'activitat (terme municipal d'Aldaia). Justifica la proposta adoptada per situar-se en sòl urbà industrial, destinat a l'ús logístic, amb bons accessos a les vies de comunicació, proximitat a les seues empreses clients i en unes instal·lacions dissenyades per al desenvolupament de l'activitat logística. S'ha optat per l'adquisició de nous equips de treball de menor consum elèctric i major eficiència energètica davant de l'opció de traslladar els utilitzats en la instal·lació actual.  
3. Característiques del potencial impacte  
El document ambiental preveu la possibilitat de produir afeccions ambientals significatives a causa de la contaminació del sòl i de les aigües en el cas de vessament accidental dels productes químics emmagatzemats. Com que en la instal·lació no existirà transvasament de productes entre recipients, els abocaments només podrien ser causats pel trencament accidental dels recipients de contenció. Per a previndre'ls, s'han aplicat mesures protectores en el disseny i construcció de la instal·lació amb compliment de la normativa vigent.  
L'emmagatzematge dels productes es realitzarà en els seus recipients de transport, degudament homologats resistents, sotmesos a manteniment i control permanent. Es disposaran en magatzems tancats (MPQ1 i MPQ2) que formen cubetes antivessaments independents, les portes de les quals estan elevades 20 cm. Els accessos de carretons estan protegits mitjançant barreres de contenció de líquids homologades. La junta entre sòl i paret s'ha impermeabilitzat mitjançant revestiment d'un sòcol de 20 cm d'alçària en tot el perímetre de l'edifici, incloent-hi la zona de molls. S'han disposat barreres protectores a les portes d'accés als llocs d'emmagatzematge per a assegurar el segellament hermètic en cas de produir-se grans abocaments o per al control de les aigües d'extinció d'incendis que pogueren estar contaminades amb els productes emmagatzemats.  
Les arquetes que conformen la xarxa de sanejament a l'interior de la nau i a la zona de molls són cegues, per a previndre la possibilitat de filtratges a la xarxa de clavegueram del polígon. Els abocaments que es recullen es retiraran per gestors autoritzats mitjançant bombes de buidatge. Existeixen punts d'apilament d'absorbents per a neutralitzar i recollir els vessaments accidentals que es puguen produir. S'han instal·lat dutxes de seguretat per a rentar-se els ulls en els MPQ i en la zona de descàrrega per a utilitzar-se davant qualsevol vessament que puga ocasionar esquitxades als treballadors.  
Els residus generats per l'activitat industrial (olis usats, envasos que contenen substàncies perilloses, materials absorbents, bateries, etc.) seran retirats per empreses autoritzades.  
Les aigües residuals procedents de vestidors i lavabos i les pluvials s'abocaran a la xarxa de clavegueram del polígon mitjançant xarxes separatives. Les primeres es conduiran fins a l'arqueta de presa de mostres situada en la vorera per al seu control. Les pluvials es conduiran des dels canalons de coberta de nau fins a l'arqueta de registre abans de la connexió amb la xarxa del polígon.  
El local disposa de ventilació natural a través de reixetes disposades en totes les façanes i airejadors estàtics de coberta de manera que es garanteix un flux creuat constant. La instal·lació ha de complir la normativa en matèria de prevenció i control de la legionel·losi.  
S'inclou un estudi acústic que justifica que, en estat d'explotació, per situar-se l'activitat en un polígon industrial i amb l'aïllament acústic dels tancaments del local, no es transmetran a l'exterior o a confrontants nivells de soroll superiors als permesos per la normativa.  
  
No es preveu la producció d'emissions a l'atmosfera pel funcionament de l'activitat. No obstant això, l'emmagatzematge de productes químics (orgànics i inorgànics) líquids o gasosos està inclosa en el Reial decret 100/2011, de 28 de gener, pel qual s'actualitza el catàleg d'activitats potencialment contaminadores de l'atmosfera i s'estableixen les disposicions bàsiques per a la seua aplicació, per la qual cosa el promotor haurà de complir la normativa aplicable.  
Com a mesures de protecció contra el risc d'incendis, l'edifici està configurat en sectors d'incendis independents que n'eviten la propagació interior o exterior. En la construcció s'han utilitzat elements resistents al foc, com ara formigó prefabricat, barreres en coberta o portes resistents al foc amb tancament automàtic en cas d'incendi. Disposa d'instal·lació de detecció i alarma d'incendis, sistema de proveïment d'aigua contra incendis (dipòsit i bomba), subministrament d'aigua contra incendis alternatiu des de la xarxa pública, extintors, hidratants en la vorera i amb sistema d'il·luminació d'emergència i senyalització d'evacuació.  
El document ambiental identifica el risc d'inundació entre els riscos derivats de la vulnerabilitat del projecte davant d'accidents greus o catàstrofes. A més que la instal·lació no es troba en terreny inundable, aquest risc està minimitzat per la construcció de l'edifici on el sòl es troba 1,20 m elevat sobre els vials circumdants per a facilitar les labors de càrrega i descàrrega dels camions. A més, els productes es troben paletitzats en alçària, en recipients impermeables que no s'obriran en cap moment, perquè no existiran transvasaments de productes.  
  
Les instal·lacions que conformen el projecte (elèctriques, incendis, magatzem de productes químics, etc.) hauran de complir la legislació vigent i estaran sotmeses a les revisions i controls exigits per la normativa que les afecta. Durant el funcionament de l'activitat, l'establiment disposarà d'un pla d'autoprotecció que preveja les mesures de seguiment i manteniment dels elements de seguretat i control, d'acord amb el Reial decret 840/2015, de 21 de setembre. En compliment del Reial decret 656/2017, de 23 de juny, cada emmagatzematge tindrà un pla de manteniment propi per a comprovar la disponibilitat i bon estat dels elements i instal·lacions, així com dels equips de protecció individual. Es realitzarà contracte de manteniment amb una empresa autoritzada per a control i eficàcia dels equips de protecció d'incendis instal·lats segons el que s'estableix en l'RD 2267/2004, de 3 de desembre. En el cas de cessament de l'activitat, tots els recipients estarien preparats per al seu transport i trasllat a la nova ubicació.  
  
Assenyalar que el control i seguiment dels productes que s'emmagatzemen en la instal·lació constitueixen, així mateix, mesures de vigilància ambiental.  
4. Conclusió  
El projecte, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
  
Consideracions jurídiques  
El projecte d'activitat destinada a magatzem logístic de productes químics constitueix un cas d'avaluació d'impacte ambiental simplificada, d'acord amb l'article 7.2.a de la Llei 21/2013, de 9 de desembre, d'avaluació ambiental, en concordança amb l'annex II, grup 6, apartat c, Instal·lacions industrials d'emmagatzematge de productes petrolífers, petroquímics i químics amb més de 100 metres cúbics de capacitat (projectes no inclosos en l'annex I).  
L'expedient ha observat els tràmits previstos en la secció 2a, capítol II, del títol II, de la Llei 21/2013, de 9 de desembre, d'avaluació ambiental, i en les altres disposicions que li són aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tant, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que tinc, resolc:  
  
  
Primer  
Estimar que el projecte magatzem logístic de productes químics, sense perjudici de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a les previsions del projecte, del document ambiental als termes d'aquest informe, en particular:  
1. Respecte als productes per als quals s'autoritza l'emmagatzematge, quedarà limitat per l'abast de l'autorització sectorial, entre els proposats pel promotor segons la documentació aportada a aquest òrgan. Es podran incloure altres productes que l'òrgan competent considere susceptibles d'autorització, sempre que la seua inclusió no comporte la modificació substancial del projecte avaluat i no responga a casos en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
  
2. S'hauran de complir totes les indicacions i recomanacions d'emmagatzematge i seguretat que informen les fitxes de dades de seguretat dels productes emmagatzemats.  
3. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la publicació en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera autoritzat el projecte en el termini màxim de quatre anys des de la publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs sense perjudici dels que, si escau, siguen procedents en via administrativa o judicial contra l'acte, si escau, d'autorització del projecte.  
  
Tercer  
L'òrgan substantiu haurà de publicar en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2013, de 9 de desembre.  
  
València, 28 de gener de 2022.- El director general de Qualitat i Educació Ambiental: Joan Piquer Huerga.